Stjórnarformaður Orkuveitu Reykjavíkur segir að einhugur hafi staðið um 370 þúsund króna launahækkun forstjóra fyrirtækisins. Launin voru leiðrétt tvö ár aftur í tímann auk þess sem sérstök hækkun kom til vegna þess að forstjóri situr ekki lengur í stjórnum dótturfyrirtækja.
Stjórn Orkuveitu Reykjavíkur samþykkti á fundi sínum þann 25. febrúar að hækka laun forstjórans Bjarna Bjarnasonar um 370 þúsund krónur, úr tveimur og hálfri milljón á mánuði í tæplega 2,9 milljónir. Í ofanlálag fékk Bjarni þriggja milljóna króna eingreiðslu þar sem laun hans höfðu ekki verið uppfærð í tvö ár. Til samanburðar eru laun borgarstjóra tæplega tvær milljónir króna, en Reykjavíkurborg er langstærsti hluthafinn í Orkuveitunni.
Brynhildur Davíðsdóttir, stjórnarformaður Orkuveitunnar, vildi ekki veita viðtal vegna málsins en í skriflegu svari til fréttastofu sagði hún að einhugur hafi verið innan stjórnarinnar um að samþykkja tillögu starfskjaranefndar. Í svörum hennar segir að í ráðningarsamningi sé skýrt ákvæði um endurskoðun launa einu sinni á ári og þar sem engin endurskoðun var gerð í fyrra hafi launin verið leiðrétt tvö ár aftur í tímann.
Hækkunin er töluvert umfram þróun verðlags en Brynhildur vísar til þess að frá síðustu launahækkun hafi launavísitalan hækkað um 11,2 prósent. Vegna skipulagsbreytinga hafi verið ákveðið að bæta þriggja prósenta hækkun ofan á þá tölu. Þær breytingar fela meðal annars í sér að forstjórinn situr ekki lengur í stjórnum dótturfélaga og þarf því að afla sér upplýsinga um starfsemi þeirra með öðrum hætti. Þá fær hann ekki lengur greiðslur fyrir stjórnarsetu en árið 2019 voru þær 480 þúsund krónur.